Pärnus oli väga osavõtjaterohke taas külgkorvide klass. Kui tavaliselt trennide käigus palju tsikleid katki läheb, siis seekord oli lugu vastupidine. Vahetult enne kvalifikatsiooni sai 2 Soome ekipaaži  oma rattad alles tänu eestlaste abile valmis. Kvalifikatsiooni kiireimad olid Eero Pärm/Peeter Küüt, neile järgnesid Tarmo Tempel/Priit Kass ja Petri Makkula/Harri Asumaniemi. Start õnnestus kõige paremini Tempel/Kassil, kuid kohe peale esimest kurvi nende hoog rauges ja võistlejaterivi asusid juhtima Pärm/Küüt.. Kahjuks pidid juba neljandal ringil sulama läinud rehvi tõttu katkestama Tempel/Kass, kellel sellega seoses kadus ka võimalus EMV kokkuvõttes poodiumile tõusta. Sõidu võit läks soomlastele  Makkula/Asumaniemile, kõigest 1,6 sekundit hiljem lõpetasid Pärm/Küüt. Väga hea sõiduga tõusis kolmandaks Erki Pärm, kes oli selleks korraks korvi meelitanud oma eelmise hooaja korvimehe Mairon Meiuse. Rehvisoojendusringil pääses see paar väga napilt vihmast libeda raja tõttu kummuliminekust, Mairon jõudis siiski teha mõned kiired kukerpallid turvaalal.